text: Tant dist que ele entendi bien
   Que cil l'amoit sor toute rien ;
   Et ele ne l'amoit pas mains.
   Cléomadès à jointes mains
   Li dist que tout se donne à li.
   — "Sire", fait ele, "et je aussi
   M'otroi à vostre volenté,
   Sauve honnour et virginité ;
   Car miex vorroie estre tuée
   Qu'estre dou cors deshonnerée.
   Bien sai se mes peres savoit
   Que vous fussiez ici endroit,
   Qu'il vous vorroit moult honnorer.
   Car souvent a oy parler
   Dou roi d'Espaigne vostre pere
   Et de vostre très bonne mere ;
   Parler a oy moult souvent
   De leur noble contenement
   Et de la vostre grant vaillance.
   Mais je sui I pou en doutance
   Que ne nous deüst destorber
   Ce que il me veut marier
   En un lieu divers et sauvage
   A l'ainsné fill le roi d'Arcage.
   Et, puisqu'il m'i a otroiie,
   Sachiez qu'il ne fausseroit mie
   Sa couvenance pour nul fuer ;
   PageV01P149
   Car loiaus est et de franc cuer,
   Et c'est ce qui me fait cremir.
   Avoec vous vueil vivre et morir.
   Or visez, selonc cest afaire,
   Quel chose nous pooumes faire."
  